Koprivnica i Zagreb imaju najviše dadilja za čuvanje djece u državi

Gradonačelnik Mišel Jakšić potpisao je u utorak nove ugovore s vlasnicima 11 obrta za čuvanje djece na području Koprivnice.

To su Točkica, Mali anđeli, Anđeli, Leptirić, Bakino dvorište, Iskrice, Dedo medo, Potica, Zvjezdice, Dječji raj i Beine.

– U samom smo vrhu po izdvajanjima za obrte za čuvanje djece i po broju dadilja u Hrvatskoj, odmah iza Zagreba, ali s njima se ne možemo mjeriti niti uspoređivati zbog veličine, što će u konačnici reći da smo prvi – rekao je gradonačelnik.

OBRTI ZA ČUVANJE

– Stalno ističemo da Koprivnica pomiče granice ulaganja u predškolski odgoj i obrazovanje, a to ne bismo mogli bez vas. Imate veliku i važnu društvenu ulogu, a pokrećete i poduzetništvo te zapošljavate nove ljude. Mnogo značite našem gradu i roditeljima djece koju čuvate – zaključio je Jakšić.

Grad Koprivnica sufinancira obrte za čuvanje djece sukladno osiguranim financijskim sredstvima u poračunu, i to mjesečno po djetetu za djecu od šest mjeseci do godine života – u iznosu od 2000 kuna.

FOTO: GRAD KOPRIVNICA

Za djecu od godine života do obveznog upisa u redovan program predškolskog odgoja – 1000 kuna. Za djecu s teškoćama u razvoju – 2000 kuna.

U 2020. godini u proračunu Grada osigurano je oko 1,3 milijuna kuna za sufinanciranje obrta za čuvanje djece. Podršku Grada i dobru suradnju s Udruženjem obrtnika Koprivnica istaknula je i njihova tajnica Jasmina Markota.

PARTNERSKI ODNOS

– Brojke dovoljno govore, nismo skloni samohvali, ali time se moramo pohvaliti. Svima nam je u interesu da Koprivnica bude grad djece. Isto tako važno je da Grad podupire sve obrtnike, a partnerskim odnosom koji imamo, uspijevamo riješiti sve probleme – zaključila je Markota.

Snježana Smolak, vlasnica obrta Točkica, istaknula je povjerenje koje dobivaju od roditelja.

– Roditelji imaju puno povjerenje u nas i to nam je najveća podrška da idemo dalje s ovim poslom. Važna nam je i potpora Grada bez koje bi zaista bilo jako teško održati visoke standarde kvalitete koje uživaju naša djeca – navodi Snježana Smolak.

Potpisivanju ugovora uz gradonačelnika Mišela Jakšića, nazočili su i njegova zamjenica Melita Samoborec, pročelnica Upravnog odjela za društvene djelatnosti Ana Mlinarić i pročelnik Ureda gradonačelnika Dario Jembrek.

Izvor: Grad Koprivnica

Objava Koprivnica i Zagreb imaju najviše dadilja za čuvanje djece u državi pojavila se prvi puta na Danica.hr.