Koprivnica druga u državi po broju dadilja koje čuvaju vrtićku djecu

Grad je i ove godine nastavio s izravnim sufinanciranjem obrta za čuvanje djece koji djeluju na području Koperivnice.

U petak su, tako, potpisani ugovori s 13 obrta za čuvanje djece za ovu godinu. Riječ je o obrtima Leptirić, Točkica, Iskrice, Zvjezdice, Anđeli, Mali anđeli, Bakino dvorište, Dedo medo, Potica, Beine, Žirafa, Dječji raj i Slatka srca.

„Zahvaljujem svim našim obrtima jer nam puno znače, a veseli činjenica da su roditelji zadovoljni njihovim uslugama. Inače, ova potpora je bila pilot projekt u koji se Koprivnica upustila prije nekoliko godina.

Pokazao se kao jako uspješan u našem gradu. Trenutno smo u Hrvatskoj drugi po broju otvorenih obrta za čuvanje djece i sigurno je da ćemo taj model dalje čuvati i razvijati“, rekao je gradonačelnik Mišel Jakšić.

Grad je ove godine za popularne dadilje osigurao 185.000 eura. Mjesečni iznos sufinanciranja za djecu starosti od godinu do obveznog upisa u redovan vrtićki program je 132,72 eura. Za djecu od šest mjeseci do godinu i onu s teškoćama u razvoju mjesečni iznos je 265,45 eura.

Sufinanciranje se odnosi na boravak djeteta kod dadilje radnim danima do ukupno deset sati dnevno, a kod pojedine dadilje čuva se maksimalno 12. U koprivničkim obrtima se trenutno čuva 120 djece.

Objava Koprivnica druga u državi po broju dadilja koje čuvaju vrtićku djecu pojavila se prvi puta na Danica.hr.